
A Rhizophagus irregularis mikorrhiza gomba hatása a bíbor kasvirág (Echinaea purpurea (L.) Moench) fotoszintetikus pigmentjeire és hatóanyagaira

Kulcsszavak: Rhizophagus; mikorrhiza; Echinacea; polifenol;
A bíbor kasvirág (Echinacea purpurea (L.) Moench) és a Rhizophagus irregularis mikorrhiza gomba kapcsolatát ezidáig kevés kutatás tárgyalta és ezek steril termesztőközegen voltak elvégezve. Fontosnak találtuk megvizsgálni ezen két faj partnerségét és a gomba kompetíciós képességét a helyi mikroorganizmus közösségekkel szemben. A kutatás célja a R. irregularis mikorrhiza gomba hatásának vizsgálata a bíbor kasvirág fotoszintetikus pigment és hatóanyag termelésére két vegetációs periódus alatt, különböző talajtípusokon. A vizsgálatokat négy talajtípuson végeztük fóliasátorban és szabadföldön. A pigmenteket spektrofotométerrel vizsgáltuk, a hatóanyagokat HPLC eljárással. Az első évben a gomba jelenléte glejes, meszes öntéstalajon és steril tőzegen volt szignifikánsan pozitív hatással a növények pigmentjeire, a hatóanyagok tekintetében a kontroll növényeknél volt szignifikánsan magasabb az érték glejes, meszes öntéstalajon, steril tőzegen és szabadföldi barna erdőtalajon. A második évben a hatóanyagok tekintetében a beoltott növények levél-polifenol tartalma minden talajon szignifikánsan nagyobb volt. A gyökerekben a kezelt növényeknek steril tőzegen illetve cserepes és szabadföldi barna erdőtalajon volt magasabb a hatóanyagtartalom. Glejes meszes öntéstalajon a kontroll növények jobban teljesítettek. Kutatásunk alapján a R. irregularis alkalmazása javasolható a bíbor kasvirág levél-hatóanyagtartalmának növelése érdekében.



